Hoe goed spel en skryf jy Afrikaans? - Maroela Media
Skermskoot van Beter Afrikaans op 'n slimfoon
"Die digitale era vereis dat ons op nuwe maniere moet dink oor Afrikaans," het Gerhard van Huyssteen, ontwikkelaar van Beter Afrikaans, gesê. "Ons lewe in 'n tyd van 140-karaktertekste, inligting moet bondig aangebied word. Aksies moet naatloos op 'n selfoon of tablet uitgevoer kan word. Beter Afrikaans is op dié mark gerig."
Die webdiens werk op 'n eenvoudige, doeltreffende manier. As 'n persoon geregistreer het op die webwerf, kan die persoon elke weeksdag 'n e-pos met 'n skakel ontvang (of die persoon kan elke dag self na die webwerf gaan). Dit neem minder as twee minute om die speltoets te voltooi – hetsy op 'n rekenaar, tablet of selfoon. Die speltoets bestaan uit vier veelkeusevrae en sodra die vrae beantwoord is, ontvang die gebruiker onmiddellik 'n eensinbespreking oor die korrekte antwoorde.
1. Wat is die naam van die hoofstad van die Oos-Kaap? (1) Bisho; (2) Bhisho; (3) Mthatha; of (4) Umtata
2. Voltooi die idioom: Die … het in die as geval. (1) vleis; (2) koek; (3) tert; (4) pap
"Spelling en taal word dikwels deur (jong) mense gesien as muf en stowwerig. Met Beter Afrikaans wil ons probeer om spelling deel van 'n mens se daaglikse roetine te maak: terwyl jy ontbyt eet, op pad skool toe is, of in die Gautrain ry," het Van Huyssteen verduidelik.
Onderwysers kan Beter Afrikaans maklik in die klaskamer gebruik, veral in situasies waar leerders hulle eie selfone of tablette het. Skop elke dag af met 'n Beter Afrikaans-sessie waar leerders teen mekaar meeding. Tipiese foute kan dien as 'n aanknopingspunt vir 'n klasbespreking.
'n App word vir die toekoms beplan, terwyl die ontwikkeling van 'n soortgelyke diens vir wiskunde (Beter Wiskunde en Better Maths) 'n aanvang sal neem. As alles glad verloop is Engels (Now Better English) ook in die pyplyn, en selfs ander Suid-Afrikaanse tale sou oorweeg kon word.
Beter Afrikaans is ontwikkel in samewerking met 'n soortgelyke webdiens vir Nederlands, Beter Spellen (www.beterspellen.nl). Beter Spellen is rasend suksesvol in Nederland en België, met meer as 90 000 aktiewe gebruikers. Dié veelbekroonde diens is onder andere tot webwerf van die jaar verkies in Nederland en daarmee mededingers soos YouTube, Groupon, Facebook en Buienradar uitgestof.
Baie dankie Gerhard, ek geniet dit om die toetse te skryf, en dink Beter Afrikaans gee aan almal
die geleetheid (vir al die van ons wat nou nie meer nat agter die ore is nie),om weer te leer spel, los of vas skryf van 'n woord, asook idiome ens.Ons is so bederf met tegnologie dat jy net op die "spelling check" kliek en siedaar alles reg. Baie opgewonde oor hierdie webdiens vir Afrikaanssprekendes
Uitstekende nuus, hoop baie mense gaan gebruik maak hiervan!
Hoekom in Afrikaans app(lication) – "ep" – in plaas van toep(assing)? Moedswillige polities korrekte verengelsing?